Sascha Faxe (ALT), 2025-02-04:
Tak, formand.
Først og fremmest tak til SF for at løfte det her ind i Folketingssalen.
Det er ikke nogen hemmelighed, at vi også er forslagsstillere på det her i Københavns Borgerrepræsentation, og derfor vil jeg også sige en stor tak til dem af vores kolleger dér, der har løftet den indsats, så vi kan tage den her snak.
Vi er selvfølgelig for forslaget.
Vi synes, der er flere gode ting i det.
Vi kan godt lide at frisætte kommunerne, og det her er et godt skridt på vejen.
Vi kan godt lide armslængdeprincippet, som hr. Søren Søndergaard lige har nævnt, i forhold til at vi går i en retning, hvor de her penge går til noget, vi på forhånd har bestemt, og ikke bare går direkte i et hul i en kommunekasse.
Og så kan vi godt lide, at kommunerne selv bestemmer det.
Det her omhandler turismen, og det er ikke nogen hemmelighed, at når man kommer fra Roskilde, kan man godt lide gæster i sin by, for ellers bor man der ikke.
For 10 dage om året er byen plastret til af 130.000 ekstra mennesker, og togene lugter af ting, jeg ikke må benævne her på talerstolen, om morgenen, når man tager toget på arbejde ind til København.
Hele byen er omvæltet, så vi ved, hvordan den slitage se ud, men vi kan også godt lide det.
Men det medfører en slitage, og jeg har gennem mange år samarbejdet med Roskilde Festival og talt med dem om, hvad det er for nogle udfordringer, der er.
Det, der er i det her for os, er, at vi giver mulighed for, at kommunerne kan skabe en bæredygtig fremdrift i deres turisme.
Vi skal ikke vente, til vi har et nyt Berlin.
Vi skal ikke vente, til vi har et nyt Barcelona.
Vi skal gøre det nu.
Det er vigtigt med rettidig omhu.
Det giver os også mulighed for at arbejde på alle de tre bundlinjer samtidig, altså både den sociale, den grønne og den økonomiske bundlinje.
Før stillede jeg et spørgsmål til Konservative, og det var et oprigtigt spørgsmål, og jeg tænker også, at jeg vil stille det i udvalgsbehandlingen.
Det vil jeg, for en af de ting, som jeg funderer over, er, hvor mange af de her penge, som vi altid taler om vi får ind via turismebranchen – jeg har også selv været ude at tale positivt om den blå turisme – der faktisk går i kommunekassen.
Jeg taler om de penge, som ansatte i restaurationer, virksomheder, der ejer hoteller, eller dem, der udlejer airbnb, eller hvad det måtte være, får ind.
Hvor mange af de penge lander rent faktisk i en kommunekasse, så man får tømt en skraldespand, så man får sat et ekstra busstoppested op, og så man får tørret alt det – og nu siger jeg det – bræk og tis og det, der ellers følger med, op, som er et biprodukt af turismen?
Hvordan får vi klaret det, så vi ikke oplever nedslidning, og så vi faktisk har nogle steder, folk har lyst til at besøge fremadrettet?
Jeg tror ikke, at en by som Roskilde ville indføre en turismeskat.
Som det er blevet sagt før, står det kommunerne frit for.
Jeg er vokset op på Lolland, og jeg tror simpelt hen ikke, at man vil lægge skat på, at folk skal se Dodekalitten eller smage de gode råvarer på Lolland eller tage en tur i min yndlingsdomkirke i Maribo.
Jeg tror simpelt hen ikke, at det er det, der kommer til at afføde skatter.
Vi giver det som et redskab til de kommuner, som faktisk står med det og har det her som en udfordring.
I et land, der i forvejen er så dyrt, som Danmark er, tror jeg ikke, at man vil kunne mærke det, der svarer til 1 euro pr. nat.
Jeg er enig med hr. Søren Søndergaard i, at det her går meget på de udenlandske turister.
Det skal ikke rette sig mod de danske turister, og jeg er rigtig, rigtig glad for at høre både ordføreren fra Billund og ordføreren fra Herning tale meget om, hvor vigtigt det er at besøge vores hovedstad.
Jeg synes, det er vigtigt, at mange kommer ind og ser vores hovedstad, både ud fra et historisk, parlamentarisk og kulturelt perspektiv.
Men det er heller ikke i den retning, vi går.
Der er i øvrigt også noget forskning, der viser, at 35 pct. af de lande, der allerede har indført de her turismeskatter, faktisk ikke ser en nedgang en nedgang i turismen.
Der tænker jeg nok, at det især er i de dyreste lande, hvor man ser den mindste nedgang.
Der er andre ting, som ødelægger turismen meget mere end et beløb på 1 euro pr. nat.
Det er f.eks. vores landbrug, som udleder så mange kvælstoffer, at den blå turisme har svært ved at følge med ude i det ydre Danmark, hvor jeg kommer fra, og andre steder, som vi har diskuteret.
Derfor tænker jeg, at hvis man virkelig er bekymret for turismen i Danmark, skal man sætte ind andre steder og ikke være bange for, at vi giver kommunerne lidt frihed til at bestemme selv.